AMARIN ลากไปเชือด! ปิดเช้าเหลือบวกแค่ 0.67% จากชิลลิ่ง 29.53%
AMARIN ลากไปเชือด! ปิดเช้าเหลือบวกแค่ 0.67% จากชิลลิ่ง 29.53% โดยราคาปิดตลาดภาคเช้าอยู่ที่ 7.50 บาท บวก 0.05 บาท หรือ 0.67% สูงสุดที่ 9.65 บาท ต่ำสุดที่ 7.30 บาท มูลค่าซื้อขายที่ 256.96 ล้านบาท
25 พ.ย. 2559

ผู้สื่อข่าวรายงานว่า ราคาหุ้นบริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) หรือ AMARIN ปิดตลาดภาคเช้าราคาอยู่ที่ 7.50 บาท บวก 0.05 บาท หรือ 0.67% สูงสุดที่ 9.65 บาท ต่ำสุดที่ 7.30 บาท มูลค่าซื้อขายที่ 256.96 ล้านบาท โดยราคาปรับลงอย่างหนักจากชิลลิ่ง 29.53% เมื่อช่วงเช้าที่ผ่านมา

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) หรือ AMARIN เปิดเผยว่า ที่ประชุมคณะกรรมการบริษัทครั้งที่ 6/2559 ประชุมเมื่อวันที่ 24 พ.ย.59 มีมติอนุมัติให้เสนอต่อที่ประชุมผู้ถือหุ้นเพื่อพิจารณาอนุมัติการลดทุนจดทะเบียนของบริษัทจำนวน 135 บาท จากทุนจดทะเบียนเดิมจำนวน 220,000,000 บาท เป็นจำนวน 219,999,865 บาท โดยการตัดหุ้นสามัญที่ได้จดทะเบียนไว้แล้วแต่ยังไม่ได้ออกจำหน่าย 135 หุ้น มูลค่าที่ตราไว้หุ้นละ 1 บาท จากนั้นให้เพิ่มทุนจดทะเบียนของบริษัทจำนวน 200,000,000 บาท เป็นจำนวน 419,999,865 บาท
โดยการออกหุ้นสามัญเพิ่มทุนจำนวน 200,000,000 หุ้น มูลค่าที่ตราไว้หุ้นละ 1 บาท เพื่อจัดสรรและเสนอขายให้แก่ บริษัท วัฒนภักดี จำกัด โดยนายฐาปน สิริวัฒนภักดี และนายปณต สิริวัฒนภักดี ในราคาหุ้นละ 4.25 บาท รวมเป็นมูลค่า 850,000,000 บาท ซึ่งจะทำให้ผู้ซื้อเข้ามาเป็นผู้ถือหุ้น 47.62% ของจำนวนหุ้นที่จำหน่ายได้แล้วทั้งหมดของบริษัท